PATVIRTINTA

Kauno technologijos universiteto senato

2019 m. sausio 23 d. nutarimu Nr. V3-S-10

**DĖSTYTOJŲ IR MOKSLO DARBUOTOJŲ ATESTAVIMO IR
KONKURSŲ PAREIGOMS EITI TVARKOS APRAŠAS**

1. **BENDROsios nuostatos**
2. Dėstytojų ir mokslo darbuotojų atestavimo ir konkursų pareigoms eiti tvarkos aprašas (toliau – Aprašas) nustato Kauno technologijos universiteto (toliau – Universitetas) akademiniams darbuotojams keliamus atestavimo ir konkursų reikalavimus, atestavimo ir konkursų procedūras bei jas vykdančių komisijų funkcijas. Šis Aprašas netaikomas kviestiniams dėstytojams ir mokslo darbuotojams, kuriems reikalavimus, remiantis Lietuvos Respublikos mokslo ir studijų įstatymu, nustato kviečiantys padaliniai, ir projektų vykdytojams (tyrėjams), kuriems keliami reikalavimai yra numatyti projektų dokumentuose.
3. Aprašas parengtas remiantis Lietuvos Respublikos mokslo ir studijų įstatymu, Europos Komisijos rekomendacijomis dėl Europos mokslininkų chartijos ir dėl Mokslininkų priėmimo į darbą elgesio kodekso, Lietuvos Respublikos švietimo ir mokslo ministro 2017 m. spalio 4 d. įsakymu
Nr. V-747 „Dėl kasmetinio universitetų ir mokslinių tyrimų institutų mokslinių tyrimų ir eksperimentinės plėtros ir meno veiklos vertinimo reglamento patvirtinimo“ ir 2011 m. gruodžio
23 d. įsakymu Nr. V-2538 „Dėl rekomendacijų aukštųjų mokyklų dėstytojų darbo laiko sandarai patvirtinimo“, Studijų kokybės vertinimo centro direktoriaus 2010 m. gruodžio 20 d. įsakymu
Nr. 1-01-162 „Dėl vykdomų studijų programų vertinimo metodikos patvirtinimo“, Lietuvos mokslo tarybos pirmininko 2018 m. birželio 28 d. įsakymu Nr. V-340 „Dėl valstybinių mokslo ir studijų institucijų mokslo darbuotojų pareigybių minimalių kvalifikacinių reikalavimų aprašo patvirtinimo“ ir Universiteto statutu.
4. Dėstytojai ir mokslo darbuotojai (išskyrus mokslininkus stažuotojus ir projektų tyrėjus, kviestinius dėstytojus ir mokslo darbuotojus) į pareigas skiriami viešojo konkurso tvarka. Su jais sudaromos terminuotos darbo sutartys 5 metų kadencijai, išskyrus 4 punkte nurodytus atvejus.
5. Su asmenimis, kurie antrą kartą iš eilės laimėjo konkursą toms pačioms dėstytojo ar mokslo darbuotojo pareigoms eiti, sudaroma neterminuota darbo sutartis šioms pareigoms eiti.
6. Asmenys, su kuriais dėstytojų ar mokslo darbuotojų pareigoms eiti yra sudarytos terminuotos arba neterminuotos darbo sutartys, atestuojami kas 5 metai. Po eilinės atestacijos, vykstančios kas 5 metus, neatestuotas asmuo yra atleidžiamas; neatestuoti asmenys, kurie dirba pagal terminuotą darbo sutartį, atleidžiami pasibaigus terminuotos darbo sutarties terminui; neatestuoti asmenys, dirbantys pagal neterminuotas darbo sutartis, atleidžiami Lietuvos Respublikos teisės aktų nustatyta tvarka. Po neeilinės atestacijos asmuo atleidžiamas Lietuvos Respublikos teisės aktų nustatyta tvarka. Į aukštesnes dėstytojo ar mokslo darbuotojo pareigas priimama viešojo konkurso būdu.
7. Rektorius gali ne ilgiau kaip 2 metams kviesti dėstytojus ir mokslo darbuotojus dirbti pagal terminuotą darbo sutartį. Kviestiniams dėstytojams ir mokslo darbuotojams šiame Apraše nustatyta skyrimo į pareigas tvarka netaikoma.
8. Į mokslininkų stažuotojų pareigas skiriama Universiteto nustatyta tvarka.
9. Apraše vartojamų sąvokų reikšmės pateiktos Aprašo priede. Kitos, t. y. priede nepateiktos sąvokos, aiškintinos pagal prasmę, kurią joms suteikia Lietuvos Respublikos mokslo ir studijų įstatymas bei kiti teisės aktai.
10. **ATESTACIJOS IR KONKURSŲ KOMISIJOS**
11. Dėstytojų ir mokslo darbuotojų atitikimo pareigoms keliamus kvalifikacinius reikalavimus nustato, taip pat atestuoja ir konkursus pareigoms eiti vykdo rektoriaus įsakymu sudarytos ne mažesnės kaip 7 narių atestacijos ir konkursų komisijos (toliau – AKK):
	1. universitetinė akademinių darbuotojų AKK (toliau – UADAKK);
	2. padalinių (fakultetų, mokslo institutų) AKK (toliau – PADAKK).
12. UADAKK funkcijos:
	1. koordinuoja ir analizuoja PADAKK darbą;
	2. atestuoja profesorius ir vyriausiuosius mokslo darbuotojus;
	3. vykdo konkursus profesorių ir vyriausiųjų mokslo darbuotojų pareigoms eiti;
	4. nagrinėja dėstytojų ir mokslo darbuotojų apeliacijas;
	5. atlieka ekspertinį vertinimą.
13. PADAKK funkcijos:
	1. atestuoja dėstytojus ir mokslo darbuotojus (išskyrus profesorius ir vyriausiuosius mokslo darbuotojus);
	2. vykdo konkursus dėstytojų ir mokslo darbuotojų (išskyrus profesorių ir vyriausiųjų mokslo darbuotojų) pareigoms eiti;
	3. atlieka ekspertinį vertinimą.
14. UADAKK nariai pagal pareigas yra prorektoriai. Vienas UADAKK narys deleguojamas Universiteto senato valdybos. Kitus UADAKK narius skiria rektorius. UADAKK pirmininko pareigas vienerių metų kadencijai paeiliui užima studijų bei mokslo ir inovacijų prorektoriai. PADAKK pirmininkas ir narys yra pirmojo lygmens akademinio padalinio vadovas, kitus narius skiria rektorius. Universiteto mokslo institutų atveju, kuomet PADAKK apima visus pirmojo lygmens mokslo institutus, jos pirmininko pareigas vienerių metų kadencijai paeiliui užima komisijos sudėtyje esantys pirmojo lygmens mokslo institutų vadovai.
15. Atestacijos ir konkursų komisijos sudaromos vadovaujantis šiais reikalavimais:
	1. ne mažiau kaip du trečdaliai AKK narių turi būti Universiteto mokslininkai ar menininkai, einantys profesoriaus / vyriausiojo mokslo darbuotojo arba docento / vyresniojo mokslo darbuotojo pareigas, kurias užima konkurso būdu pagal terminuotą arba neterminuotą darbo sutartį;
	2. ne mažiau kaip trečdalis AKK narių turi būti rektoriaus pakviesti Universitete nedirbantys asmenys, užimantys vadovaujamas pareigas Lietuvos ir / ar tarptautinėse įmonėse ar įstaigose arba turintys mokslo daktaro laipsnį;
	3. ne mažiau kaip vienas AKK narys turi būti studentų atstovybės deleguotas studentų atstovas.
16. Stebėtojo teisėmis AKK posėdžiuose turi teisę dalyvauti Darbo tarybos atstovai, Darbuotojų profesinės sąjungos atstovai, Žmogiškųjų išteklių administravimo skyriaus darbuotojai bei Universiteto teisininkai.
17. UADAKK ir mokslo institutų PADAKK darbui reikalingą informaciją rengia, organizacinį darbą atlieka ir posėdžius organizuoja prorektoriams pavaldūs neakademiniai padaliniai. PADAKK darbui reikalingą informaciją rengia ir organizacinį darbą atlieka, posėdžius organizuoja fakultetų administracijos.
18. AKK narys, komisijai svarstant jo atestaciją ar vykdant konkursą pareigoms eiti, gali tik atsakyti į klausimus ir neturi teisės balsuoti, o komisijai svarstant ir priimant sprendimą, jis turi išeiti iš patalpos, kurioje vyksta svarstymas. Svarstant AKK nario artimų asmenų, kaip jie apibrėžti pagal Viešųjų ir privačių interesų derinimo valstybinėje tarnyboje įstatymą, atestacijos arba konkurso pareigoms eiti klausimą svarstymo ir sprendimo priėmimo metu šis narys taip pat turi išeiti iš patalpos ir neturi teisės balsuoti. AKK sprendimai dėl atestacijos priimami atviru balsavimu, o dėl konkursinių pareigų balsuojama slaptai. Esant vienodam balsų skaičiui, sprendimą lemia AKK pirmininko arba AKK posėdžiui pirmininkaujančio asmens balsas. AKK posėdis yra teisėtas, jeigu jame dalyvauja daugiau kaip pusė jos narių, įskaitant raštu arba elektroninio ryšio priemonėmis išreiškusius valią virtualiai dalyvauti komisijos posėdyje ir raštu balsavusius iš anksto slaptai. AKK posėdyje iš anksto raštu balsuojama slaptai, atsiunčiant užpildytą biuletenį registruotu paštu AKK pirmininkui arba AKK pirmininkui perduodant biuletenį užklijuotame voke su balsuojančio asmens parašu ant voko užklijavimo linijos. AKK narių, balsuojančių iš anksto, biuleteniai, siunčiami registruotu paštu ar perduodami AKK pirmininkui, turi būti gauti iki AKK posėdžio pradžios. Virtualiai posėdyje gali dalyvauti ne daugiau kaip ketvirtadalis AKK narių. Sprendimas laikomas priimtu, jeigu už jį balsavo daugiau kaip pusė posėdyje dalyvavusių AKK narių. AKK posėdžiai yra protokoluojami.
19. Balsuoti naudojami slapto balsavimo biuleteniai.
20. **AtestaCIJOS ir konkursų komisijų DARBO ETIKOS PRINCIPAI**
21. Visi atestacijos ir konkursų komisijų nariai, taip pat posėdyje dalyvaujantys stebėtojo teisėmis asmenys (toliau – ekspertai) užpildo ir pasirašo Eksperto interesų deklaraciją ir pasižadėjimą neviešinti informacijos.
22. Ekspertai privalo laikytis šių etikos principų: objektyvumo, nešališkumo, pagarbos atestacijos ir konkursų dalyviams, konfidencialumo ir bendradarbiavimo.
23. Objektyvumo principas reiškia, kad ekspertas sąžiningai siekia vertinimo tikslų ir objektyviai atlieka atestuojamųjų ir konkurse dalyvaujančiųjų asmenų vertinimą; ekspertas, išreikšdamas savo nuomonę, formuluodamas išvadas ir priimdamas sprendimus, remiasi faktais, tikslia informacija, taip pat savo kompetencija.
24. Nešališkumo principas reiškia, kad vertindamas ekspertas veikia nepriklausomai, neatstovauja jokiai institucijai ar padaliniui, nereiškia jokių interesų, kliaujasi savo kompetencija.
25. Pagarbos atestacijos ir konkursų dalyviams principas reiškia, kad vertindamas ekspertas elgiasi profesionaliai, mandagiai, nepiktnaudžiauja eksperto padėtimi, nenaudoja finansinio, psichologinio ar kitokio spaudimo.
26. Konfidencialumo principas reiškia, kad visa su atestacija ir konkursais susijusi informacija (posėdžiuose nagrinėjami klausimai, kitų atestacijos ir konkursų dalyvių išsakomos nuomonės, atestacijai ir konkursams pateikti dokumentai) naudojama tik vertinimo tikslams ir negali būti atskleidžiama kitais tikslais bei pašaliniams asmenims, ne AKK nariams.
27. Bendradarbiavimo principas reiškia, kad dirbdamas atestacijos ir konkursų komisijoje, ekspertas siekia bendrų tikslų su kitais komisijos nariais, puoselėja Universiteto kokybės kultūrą, laiku atlieka jam paskirtas užduotis.
28. **KONKURSO PROCEDŪROS APRAŠAS**
29. Ne vėliau kaip prieš 3 mėnesius (į šį laikotarpį neįskaitomi liepos ir rugpjūčio mėnesiai) iki dėstytojo ir mokslo darbuotojo kadencijos pabaigos rektorius įsakymu skelbia viešą konkursą šioms pareigoms eiti arba teisės aktų nustatytais terminais darbuotojo tiesioginis vadovas raštu informuoja ir pasirašytinai supažindina pareigas einantį darbuotoją dėl jo pareigybės panaikinimo.
30. Pranešimas apie konkursą skelbiamas Universiteto ir Lietuvos mokslo tarybos tinklalapiuose, bent vienoje šalies visuomenės informavimo priemonėje ir bent vienoje tarptautinėje visuomenės informavimo priemonėje.
31. Kai dėstytojas ar mokslo darbuotojas, kurio pareigoms reikia skelbti konkursą, yra išėjęs ilgalaikių atostogų (nėštumo ir gimdymo, vaikui prižiūrėti ar kt.) arba išvykęs į ilgalaikę stažuotę (kuri trunka ne mažiau kaip 4 mėnesius), taip pat serga ilgiau kaip 90 dienų nepertraukiamai arba 180 dienų su pertraukomis, konkurso skelbimas atidedamas iki minėtų aplinkybių pasibaigimo. Jeigu dėstytojui ar mokslo darbuotojui reikia laiko konkurso reikalavimams įgyvendinti dėl šiame punkte nurodytų aplinkybių, darbuotojo raštiško prašymo pagrindu konkurso skelbimas atidedamas tiek laiko, kiek dėstytojas ar mokslo darbuotojas buvo ilgalaikėse stažuotėse ar sirgo. Išėjusiems ilgalaikių atostogų (nėštumo ir gimdymo, vaikui prižiūrėti ar kt.) šis atidėjimas negali būti ilgesnis kaip 5 metai. Išėjusiems nemokamų atostogų šis atidėjimas netaikomas;
32. Kadenciją baigusiam rektoriui, prorektoriams, dekanams ir kitiems pirmojo lygmens akademinių padalinių vadovams Universitetas be konkurso suteikia iki kadencijos ar per kadenciją eitas dėstytojo ar mokslo darbuotojo pareigas 5 metams. Kiti akademinių padalinių vadovai ir jų pavaduotojai, baigę nustatytos trukmės kadenciją, turi teisę grįžti į ankstesnes dėstytojo ar mokslo darbuotojo pareigas nebaigtos kadencijos laikotarpiui, o jeigu ji trumpesnė kaip vieneri metai – vieneriems metams.
33. Pretendentai į pareigas iki konkurso skelbime nustatytos datos Žmogiškųjų išteklių administravimo skyriui pateikia šiuos dokumentus:
	1. prašymą rektoriaus vardu leisti dalyvauti konkurse;
	2. akademinės veiklos aprašą;
	3. Universiteto bibliotekos sudarytą ir pretendento pasirašytą ar paties pretendento, jeigu jis nedirba Universitete, sudarytą ir pasirašytą paskelbtų mokslo darbų sąrašą. Sąrašo formą įsakymu tvirtina rektorius. Ne Universiteto darbuotojai paskelbtų mokslo darbų sąrašą pateikia laisva forma; šiuo atveju informacijos tikrumą patikrina mokslo ir inovacijų prorektoriui pavaldus neakademinis padalinys;
	4. aukštojo mokslo diplomo, mokslo laipsnių diplomų, pedagoginių vardų atestatų kopijas (kai duomenų apie juos nėra žmogiškųjų išteklių apskaitos sistemoje);
	5. gyvenimo aprašymą;
	6. papildomus dokumentus ir medžiagą, kuri įrodo pretendento mokslinę ir pedagoginę veiklą arba kvalifikaciją (pretendento nuožiūra).
34. Pasibaigus dokumentų pateikimo terminui, Žmogiškųjų išteklių administravimo skyrius patikrina, ar pateikti visi 29 punkte nurodyti dokumentai. Pretendentų dokumentus (tik tuo atveju, jeigu pristatyti visi dokumentai, nurodyti 29 punkte) perduoda atitinkamai AKK.
35. Pretendentams privaloma organizuoti bendrą diskusiją viešame antrojo lygmens akademinio padalinio posėdyje. Diskusijai vadovauja antrojo lygmens akademinio padalinio vadovas. Posėdyje gali dalyvauti AKK pirmininkas arba jo įgaliotas AKK narys. Tuomet bendroje diskusijoje visi pretendentai supažindina posėdžio dalyvius su savo mokslinių tyrimų rezultatais, skaitomais arba numatomais skaityti paskaitų kursais, išleistomis mokymo ir metodinėmis priemonėmis bei kita akademine veikla. Diskusijoje aptariama, ar pretendentai atitinka antrojo lygmens akademinio padalinio mokslo ir studijų veiklos kryptis ir konkrečius konkurso sąlygose pareigoms eiti nustatytus reikalavimus. Diskusija yra protokoluojama. Posėdžio protokolas pateikiamas AKK pirmininkui.
36. Pretendentas, dalyvaujantis konkurse pareigoms užimti, kviečiamas dalyvauti AKK posėdyje. Jeigu dėl objektyvių priežasčių pretendentas dalyvauti posėdyje negali, pateikia AKK raštišką prašymą svarstyti jo kandidatūrą jam nedalyvaujant. AKK turi teisę priimti sprendimą ir nedalyvaujant pretendentui.
37. Rektorius pirmojo lygmens akademinio padalinio vadovo teikimu gali nustatyti papildomų reikalavimų konkrečioms pareigoms eiti (pvz.: mokslinė patirtis tam tikroje mokslo kryptyje ar tematikoje; vadovavimo patirtis tam tikros mokslo krypties kolektyvui, tos mokslo krypties doktorantų rengimas, profesinė patirtis, dėstomoji kalba ar kt.). Šie reikalavimai įrašomi į konkurso sąlygas ir į juos atsižvelgiama vykdant priėmimą.
38. AKK konkursą organizuoja per du mėnesius nuo dokumentų pateikimo termino pabaigos. AKK apie posėdžio laiką ir vietą informuoja pretendentus, Žmogiškųjų išteklių administravimo skyrių, Darbo tarybą ir Darbuotojų profesinę sąjungą.
39. AKK slaptai balsuojama tokia tvarka:
	1. į slapto balsavimo biuletenį įrašoma konkursinė pareigybė, kuriai keliami tie patys kvalifikaciniai reikalavimai, ir išvardijami visi pretendentai į ją;
	2. galiojančiu pripažįstamas biuletenis, kuriame teigiamai pažymėtų pretendentų yra ne daugiau negu vienas;
	3. laimėjusiu konkursą pripažįstamas pretendentas, kuris galiojančiuose biuleteniuose surinko daugiau kaip pusę balsų;
	4. kai konkursą laimėjęs pretendentas atsisako sudaryti darbo sutartį, bet lieka nelaimėjusių pretendentų, per 10 kalendorinių dienų organizuojamas antras balsavimo turas. Į naują biuletenį įtraukiamos neužimtos konkursinės pareigybės ir nelaimėję pretendentai;
	5. kai pakartojus balsavimo procedūrą lieka neužimtų konkursinių pareigybių, konkursas laikomas neįvykusiu ir skelbiamas naujas konkursas neužimtoms pareigoms eiti;
	6. kai pretendentai surenka po lygiai AKK narių balsų, sprendimą lemia komisijos pirmininko balsas;
	7. per penkias darbo dienas nuo posėdžio pabaigos visi jame dalyvavusių pretendentų dokumentai perduodami Žmogiškųjų išteklių administravimo skyriui. Darbuotojų asmens bylose saugomi dokumentai: akademinės veiklos aprašas, publikacijų sąrašai konkursui, Universiteto išduotos pažymos, nutarimai dėl atitikties pareigoms ir konkurso rezultatų. Šie dokumentai asmens byloje saugomi iki kadencijos pabaigos. Kiti papildomai pateikti dokumentai grąžinami pretendentui per 30 kalendorinių dienų. Darbuotojui šių dokumentų neatsiėmus per nurodytą laikotarpį, jie sunaikinami.
40. Padalinio vadovas teikimą dėl darbo santykių (T2) Žmogiškųjų išteklių administravimo skyriui pateikia ne anksčiau kaip per 2 darbo dienas nuo apeliacijai paduoti numatyto termino pabaigos. Žmogiškųjų išteklių administravimo skyrius parengia ir įformina nugalėjusio konkurse asmens darbo sutartį ar jos pakeitimą Lietuvos Respublikos teisės aktų nustatytais terminais.
41. Kai pretendentas eiti pareigas (išskyrus profesoriaus ar vyriausiojo mokslo darbuotojo pareigas) nesutinka su konkurso rezultatais, jis per 5 darbo dienas nuo jų paskelbimo turi teisę paduoti apeliaciją rektoriui, kuris ją teikia svarstyti UADAKK. Konkurso rezultatai profesoriaus ar vyriausiojo mokslo darbuotojo pareigoms eiti arba UADAKK sprendimas dėl apsvarstytos apeliacijos gali būti skundžiami tik teismui. Techninės klaidos ar akivaizdūs rašymo apsirikimai ištaisomi, rašant prašymą UADAKK, kuriame nurodyta, kokios techninės klaidos ar rašymo apsirikimai turėtų būti ištaisyti. Jei UADAKK nusprendžia, kad prašomi atlikti taisymai nėra techninė klaida ar rašymo apsirikimas, UADAKK sprendimas gali būti skundžiamas tik teismui.
42. **DĖSTYTOJŲ IR MOKSLO DARBUOTOJŲ ATESTAVIMAS**
43. Atestacija už 5 metų kadencijos laikotarpį asmenims, dirbantiems pagal terminuotą darbo sutartį, ir už 5 metų vertinamąjį laikotarpį asmenims, dirbantiems pagal neterminuotą darbo sutartį, yra privaloma. Atestuojant vertinama, ar dėstytojo arba mokslo darbuotojo veiklos rezultatai, pasiekti einant pareigas, už kurias vykdoma atestacija, tenkina jo pareigoms per laikotarpį nustatytus atestacinius reikalavimus. Reikalavimai taikomi proporcingai per laikotarpį užimamai etato daliai, taikant aritmetinio apvalinimo principus (vienetais skaičiuojami rodikliai apvalinami: iki mažesnio sveikojo skaičiaus, kai rodiklio trupmeninė dalis yra iki 5 dešimtųjų, ir iki didesnio sveikojo skaičiaus, kai rodiklio trupmeninė dalis yra lygi arba didesnė nei 5 dešimtosios).
44. Atestacijai pateikiamų mokslo darbų sąrašą teikia Universiteto biblioteka.
45. Dėstytojų ir mokslo darbuotojų eilinę atestaciją skelbia rektorius ne vėliau kaip prieš 3 mėnesius iki kadencijos ar vertinamojo laikotarpio pabaigos.
46. Iškilus abejonei dėl darbuotojo atitikties einamoms pareigoms eiti, neeilinę dėstytojo ar mokslo darbuotojo atestaciją skelbia rektorius fakulteto dekano (instituto vadovo) argumentuotu teikimu.
47. Rektorius fakulteto dekano (instituto vadovo) teikimu neeilinę dėstytojo ar mokslo darbuotojo atestaciją gali skelbti ne anksčiau kaip po vienerių metų, kai jis pradėjo eiti pareigas, ne dažniau kaip vieną kartą per metus ir ne daugiau kaip du kartus per kadenciją.
48. Neeilinės atestacijos metu bendrieji atestaciniai reikalavimai yra mažinami proporcingai laikotarpiui nuo praėjusios eilinės atestacijos (kadencijos pradžios) iki neeilinės atestacijos datos ir proporcingai užimamai etato daliai per praėjusį laikotarpį nuo praėjusios eilinės atestacijos (kadencijos pradžios).
49. Dėstytojas ar mokslo darbuotojas apie paskelbtą neeilinę atestaciją pasirašytinai informuojamas ne vėliau kaip prieš mėnesį iki svarstymo. Šį procesą organizuoja Žmogiškųjų išteklių administravimo skyrius.
50. Atestuojamasis gali dalyvauti AKK posėdyje, tačiau privalo jame dalyvauti, jei yra į jį kviečiamas. AKK turi teisę priimti sprendimą ir nedalyvaujant atestuojamajam.
51. Atestacijai pateiktų laikotarpio rezultatų suvestiniai duomenys fiksuojami AKK nutarime dėl atestavimo per laikotarpį, kuriame įrašoma išvada „darbuotojas atestuojamas“ arba „darbuotojas neatestuojamas“. Šis nutarimas bei akademinės veiklos aprašas, publikacijų sąrašas atestacijai, Universiteto išduotos pažymos darbuotojo asmens byloje saugomos iki kitos atestacijos pabaigos, tuo atveju, kai asmuo neatestuojamas – 5 metus. Kiti papildomai pateikti dokumentai grąžinami atestuojamajam per 30 kalendorinių dienų. Darbuotojui šių dokumentų neatsiėmus per nurodytą laikotarpį, jie sunaikinami.
52. Atestuojamasis su atestacijos rezultatais supažindinamas pasirašytinai. Kai atestuojamasis atsisako tai padaryti, atestacijos nutarime įrašoma „Atestuojamasis nutarimą pasirašyti atsisakė“, toks įrašas patvirtinamas ne mažiau kaip 3 asmenų parašais, kurie supažindina atestuojamąjį su atestacijos rezultatais. Nutarimo kopiją Žmogiškųjų išteklių administravimo skyrius atestuojamajam išsiunčia el. paštu.
53. Po eilinės atestacijos, vykstančios kas 5 metus, neatestuotas asmuo yra atleidžiamas; neatestuoti asmenys, kurie dirba pagal terminuotą darbo sutartį, atleidžiami pasibaigus terminuotos darbo sutarties terminui; neatestuoti asmenys, dirbantys pagal neterminuotas darbo sutartis, atleidžiami Lietuvos Respublikos teisės aktų nustatyta tvarka. Po neeilinės atestacijos asmuo atleidžiamas Lietuvos Respublikos teisės aktų nustatyta tvarka.
54. Į 5 (penkių) metų kadencijos laikotarpį neįskaičiuojami laikotarpiai, kai dėstytojas ar mokslo darbuotojas, kurio pareigoms reikia skelbti konkursą, yra išėjęs ilgalaikių atostogų (nėštumo ir gimdymo, vaikui prižiūrėti ar kt.) arba išvykęs į ilgalaikę stažuotę (kuri trunka ne mažiau kaip 4 mėnesius), taip pat serga ilgiau kaip 90 dienų nepertraukiamai arba 180 dienų su pertraukomis. Jeigu dėstytojui ar mokslo darbuotojui reikia laiko atestacijos reikalavimams įgyvendinti dėl šiame punkte nurodytų aplinkybių, darbuotojo raštiško prašymo pagrindu jo atestacijos pabaigos terminas atidedamas tiek laiko, kiek dėstytojas ar mokslo darbuotojas buvo ilgalaikėse stažuotėse ar sirgo. Išėjusiems ilgalaikių atostogų (nėštumo ir gimdymo, vaikui prižiūrėti ar kt.) šis atidėjimas negali būti ilgesnis kaip 5 metai. Išėjusiems nemokamų atostogų šis atidėjimas netaikomas.
55. Dėstytojams ar mokslo darbuotojams, Universitete einantiems rektoriaus, prorektoriaus ar visu etatu dekano arba instituto direktoriaus pareigas, UADAKK sprendimu atestacijos pabaigos terminas gali būti atidedamas iki šių administracinių pareigų kadencijos pabaigos, bet ne ilgiau nei 5 metams po dėstytojo ar mokslo darbuotojo pareigų kadencijos pabaigos.
56. Nesutinkantis su PADAKK sprendimu dėstytojas ar mokslo darbuotojas (išskyrus einantis profesoriaus ar vyriausiojo mokslo darbuotojo pareigas) per 5 darbo dienas nuo supažindinimo pasirašytinai su PADAKK nutarimu dienos turi teisę paduoti apeliaciją UADAKK. Profesoriaus ar vyriausiojo mokslo darbuotojo atestacijos rezultatai ar UADAKK sprendimas dėl apsvarstytos apeliacijos gali būti apskųsti tik teismui. Techninės klaidos ar akivaizdūs rašymo apsirikimai ištaisomi, rašant prašymą UADAKK, kuriame nurodyta, kokios techninės klaidos ar rašymo apsirikimai turėtų būti ištaisyti. Jei UADAKK nusprendžia, kad prašomi atlikti taisymai nėra techninė klaida ar rašymo apsirikimas, UADAKK sprendimas gali būti skundžiamas tik teismui.
57. **kvalifikaciniai dėstytojų ir mokslo darbuotojų pareigybių reikalavimai**
58. Konkurse dalyvaujančiam pretendentui taikomi vienos iš trijų mokslo sričių grupių, kurios pareigybės siekiama, reikalavimai: gamtos, technologijos bei medicinos ir sveikatos mokslų sričių grupės, socialinių ir humanitarinių mokslų sričių grupės arba menų grupės. Kvalifikacinių reikalavimų atitikimas negarantuoja, kad pretendentas laimės konkursą pareigoms eiti, tačiau tai yra sąlyga dalyvauti konkurse.
59. Viršijus minimalų atestacijoje reikalaujamą mokslo straipsnių skaičių, galimas papildomų mokslo rezultatų prilyginimas kitiems mokslo ir studijų rezultatams arba atvirkščiai:
	1. gamtos, technologijos bei medicinos ir sveikatos mokslų srityse 4 aut. lankai mokslo monografijose ar jų dalyse, išleistose tarptautiniu mastu pripažintų mokslo leidyklų, prilyginami 1 aukštesnio cituojamumo rodiklio tarptautiniuose mokslo žurnaluose, leidžiamuose užsienyje, publikuotam mokslo straipsniui;
	2. humanitarinių ir socialinių mokslų srityse 4 aut. lankai mokslo monografijose, mokslo studijose ar jų dalyse, išleistose tarptautiniu mastu pripažintų mokslo leidyklų, prilyginami 1 tarptautiniuose mokslo žurnaluose su cituojamumo rodikliu publikuotam mokslo straipsniui; 4 aut. lankai mokslo monografijose, mokslo studijose ar jų dalyse, išleistose kitų tarptautinių ar nacionalinių leidyklų, prilyginami 1 tarptautiniuose mokslo leidiniuose publikuotam mokslo straipsniui;
	3. sukurtas pramoninės nuosavybės objektas (patentas, užregistruotas Europos patentų tarnyboje (EPO), Jungtinių Amerikos Valstijų patentų ir prekių ženklų tarnyboje (USPTO) ar Japonijos patentų tarnyboje (JPO)) arba tarptautiniuose kataloguose registruota ir turinti autorystę patvirtinančius dokumentus augalų ir gyvūnų veislė, ląstelių linija, mikroorganizmų kamienas AKK sprendimu prilyginami 2–3 aukštesnio cituojamumo rodiklio tarptautiniuose mokslo žurnaluose, leidžiamuose užsienyje, publikuotiems mokslo straipsniams;
	4. gamtos, technologijos bei medicinos ir sveikatos mokslų srityse 35 tūkst. Eur vadovavimo arba vykdymo išorinių mokslinių tyrimų ar eksperimentinės plėtros darbų (įskaitant konkursinius projektus) arba studijų projektų, finansuojamų iš išorinių šaltinių, vertė prilyginama 1 aukštesnio cituojamumo rodiklio tarptautiniuose mokslo žurnaluose, leidžiamuose užsienyje, publikuotam mokslo straipsniui;
	5. humanitarinių ir socialinių mokslų srityse 12 tūkst. Eur vadovavimo arba vykdymo išorinių mokslinių tyrimų ar eksperimentinės (socialinės, kultūrinės) plėtros darbų (įskaitant konkursinius projektus) arba studijų projektų, finansuojamų iš išorinių šaltinių, vertė prilyginama 1 tarptautiniuose mokslo žurnaluose su cituojamumo rodikliu publikuotam mokslo straipsniui;
	6. vadovavimo išoriniams mokslinių tyrimų ir eksperimentinės plėtros darbams minimali vertė gali būti sumažinta atsižvelgiant į patentų ar technologijų licencijų pagrindu gautas pajamas (licencijų pajamos prilyginamos su koeficientu 1,5);
	7. mokslo monografijos, mokslo studijos ar jų dalys arba trys tarptautiniuose mokslo žurnaluose su cituojamumo rodikliu publikuoti mokslo straipsniai AKK sprendimu gali būti pripažinti kaip studijoms skirti leidiniai.
60. Sprendimas dėl 53 punkte nurodyto prilyginimo priimamas AKK ekspertinio vertinimo metu.

**Gamtos, technologijos bei medicinos ir sveikatos mokslų sritys**

1. Konkurse **profesoriaus** pareigoms eiti gali dalyvauti mokslininkai, kurie tenkina šiuos reikalavimus:
	1. per pastaruosius 10 metų paskelbė ne mažiau kaip 10 mokslo straipsnių aukštesnio cituojamumo rodiklio tarptautiniuose mokslo žurnaluose, leidžiamuose užsienyje; šis minimalus mokslo straipsnių skaičius gali būti sumažintas ne daugiau kaip 2 mokslo straipsniais, vadovaujantis 53.1 papunkčio nuostatomis juos prilyginant tarptautiniu mastu pripažintų mokslo leidyklų išleistoms mokslo monografijoms ar jų dalims;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu buvo paskelbtas ne mažiau kaip 1 mokslo straipsnis aukštesnio cituojamumo rodiklio tarptautiniuose mokslo žurnaluose;
	3. mokslinių tyrimų rezultatus skelbė tarptautinių mokslinių konferencijų pranešimuose;
	4. vadovavo išoriniams mokslinių tyrimų ar eksperimentinės plėtros darbams (įskaitant konkursinius projektus);
	5. turi ne mažesnę kaip 5 metų paskaitų skaitymo bet kurios pakopos studentams patirtį;
	6. parengė studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	7. turi mokslo ar studijų ekspertizės, recenzavimo, mokslo ar studijų populiarinimo veiklos, dalyvavimo komitetų ar komisijų darbe patirties arba kitaip dalyvavo tarptautinės akademinės bendruomenės veikloje.
2. **Profesoriaus** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 4 mokslo straipsnius aukštesnio cituojamumo rodiklio tarptautiniuose mokslo žurnaluose; šis minimalus mokslo straipsnių skaičius gali būti sumažintas ne daugiau kaip 1 mokslo straipsniu, vadovaujantis 53 punkto nuostatomis jį prilyginant papildomiems mokslo rezultatams;
	2. vadovavo arba vykdė ne mažiau kaip 35 tūkst. Eur vertės išorinius mokslinių tyrimų ar eksperimentinės plėtros darbus (įskaitant konkursinius projektus) arba studijų projektus, finansuojamus iš išorinių šaltinių;
	3. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu buvo paskelbtas ne mažiau kaip 1 mokslo straipsnis aukštesnio cituojamumo rodiklio tarptautiniuose mokslo žurnaluose;
	4. mokslinių tyrimų rezultatus skelbė tarptautinių mokslinių konferencijų pranešimuose;
	5. skaitė paskaitas ne mažiau kaip 30 valandų per metus;
	6. parengė ar atnaujino studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	7. atliko mokslo ar studijų ekspertizes, recenzavo mokslo ar studijų darbus, populiarino mokslą ar studijas, buvo nacionalinių ar tarptautinių institucijų nariu, dalyvavo jų komitetų ar komisijų veikloje arba kitaip aktyviai dalyvavo tarptautinės akademinės bendruomenės veikloje;
	8. tobulino kvalifikaciją konferencijose, stažuotėse, kursuose, mainų programose ar pan.
3. Konkurse **vyriausiojo mokslo darbuotojo** pareigoms eiti gali dalyvauti mokslininkai, kurie tenkina šiuos reikalavimus:
	1. per pastaruosius 10 metų paskelbė ne mažiau kaip 15 mokslo straipsnių aukštesnio cituojamumo rodiklio tarptautiniuose mokslo žurnaluose, leidžiamuose užsienyje;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis aukštesnio cituojamumo rodiklio tarptautiniuose mokslo žurnaluose;
	3. mokslinių tyrimų rezultatus skelbė tarptautinių mokslinių konferencijų pranešimuose;
	4. vadovavo išoriniams mokslinių tyrimų ar eksperimentinės plėtros darbams (įskaitant konkursinius projektus);
	5. turi mokslo ekspertizės, recenzavimo, mokslo populiarinimo veiklos, dalyvavimo komitetų ar komisijų darbe patirties arba kitaip dalyvavo tarptautinės akademinės bendruomenės veikloje.
4. **Vyriausiojo mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 7 mokslo straipsnius aukštesnio cituojamumo rodiklio tarptautiniuose mokslo žurnaluose; šis minimalus mokslo straipsnių skaičius gali būti sumažintas ne daugiau kaip 4 mokslo straipsniais, vadovaujantis 53 punkto nuostatomis juos prilyginant papildomiems mokslo rezultatams;
	2. vadovavo arba vykdė ne mažiau kaip 50 tūkst. Eur vertės išorinius mokslinių tyrimų ar eksperimentinės plėtros darbus (įskaitant konkursinius projektus) arba studijų projektus, finansuojamus iš išorinių šaltinių;
	3. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis aukštesnio cituojamumo rodiklio tarptautiniuose mokslo žurnaluose;
	4. mokslinių tyrimų rezultatus skelbė tarptautinių mokslinių konferencijų pranešimuose;
	5. atliko mokslo ekspertizes, recenzavo mokslo ar studijų darbus, populiarino mokslą, buvo nacionalinių ar tarptautinių institucijų nariu, dalyvavo jų komitetų ar komisijų veikloje arba kitaip aktyviai dalyvavo tarptautinės akademinės bendruomenės veikloje;
	6. tobulino kvalifikaciją konferencijose, stažuotėse, kursuose, mainų programose ar pan.
5. Konkurse **docento** pareigoms eiti gali dalyvauti mokslininkai, kurie tenkina šiuos reikalavimus:
	1. paskelbė ne mažiau kaip 4 mokslo straipsnius aukštesnio cituojamumo rodiklio tarptautiniuose mokslo žurnaluose, leidžiamuose užsienyje; šis minimalus mokslo straipsnių skaičius gali būti sumažintas ne daugiau kaip 1 mokslo straipsniu, vadovaujantis 53.1 papunkčio nuostatomis jį prilyginant tarptautiniu mastu pripažintų mokslo leidyklų išleistoms mokslo monografijoms ar jų dalims;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis recenzuojamuose periodiniuose mokslo leidiniuose;
	3. mokslinių tyrimų rezultatus skelbė tarptautinių mokslinių konferencijų pranešimuose;
	4. turi ne mažesnę kaip 3 metų paskaitų skaitymo arba vadovavimo bet kurios pakopos studijų programų numatytiems seminarams (pratyboms, laboratoriniams darbams ar pan.) patirtį;
	5. parengė studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	6. turi mokslo ar studijų renginių organizavimo, mokslo ar studijų ekspertinės, recenzavimo, mokslo ar studijų populiarinimo veiklos patirties arba kitaip aktyviai dalyvavo akademinės bendruomenės veikloje.
6. **Docento** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 2 mokslo straipsnius aukštesnio cituojamumo rodiklio tarptautiniuose mokslo žurnaluose; šis minimalus mokslo straipsnių skaičius gali būti sumažintas ne daugiau kaip 1 mokslo straipsniu, vadovaujantis 53 punkto nuostatomis jį prilyginant papildomiems mokslo rezultatams;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu buvo paskelbtas ne mažiau kaip 1 mokslo straipsnis recenzuojamuose periodiniuose mokslo leidiniuose;
	3. mokslinių tyrimų rezultatus skelbė tarptautinių mokslinių konferencijų pranešimuose;
	4. skaitė paskaitas ne mažiau kaip 30 valandų per metus;
	5. parengė arba atnaujino studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	6. organizavo mokslo ar studijų renginius, dalyvavo mokslo ar studijų ekspertinėje, recenzavimo, mokslo ar studijų populiarinimo veikloje arba kitaip aktyviai dalyvavo akademinės bendruomenės veikloje;
	7. tobulino kvalifikaciją konferencijose, stažuotėse, kursuose, mainų programose ar pan.
7. Konkurse **vyresniojo mokslo darbuotojo** pareigoms eiti gali dalyvauti mokslininkai, kurie tenkina šiuos reikalavimus:
	1. paskelbė ne mažiau kaip 7 mokslo straipsnius aukštesnio cituojamumo rodiklio tarptautiniuose mokslo žurnaluose, leidžiamuose užsienyje;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis recenzuojamuose periodiniuose mokslo leidiniuose;
	3. mokslinių tyrimų rezultatus skelbė tarptautinių mokslinių konferencijų pranešimuose;
	4. turi mokslo renginių organizavimo, mokslo ekspertinės, recenzavimo ar mokslo populiarinimo veiklos patirties arba kitaip aktyviai dalyvavo mokslo bendruomenės veikloje.
8. **Vyresniojo mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 5 mokslo straipsnius aukštesnio cituojamumo rodiklio tarptautiniuose mokslo žurnaluose; šis minimalus mokslo straipsnių skaičius gali būti sumažintas ne daugiau kaip 2 mokslo straipsniais, vadovaujantis 53 punkto nuostatomis juos prilyginant papildomiems mokslo rezultatams;
	2. vykdė ne mažiau kaip 20 tūkst. Eur vertės išorinius mokslinių tyrimų ar eksperimentinės plėtros darbus (įskaitant konkursinius projektus) arba studijų projektus, finansuojamus iš išorinių šaltinių;
	3. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis recenzuojamuose periodiniuose mokslo leidiniuose;
	4. mokslinių tyrimų rezultatus skelbė tarptautinių mokslinių konferencijų pranešimuose;
	5. organizavo mokslo renginius, dalyvavo mokslo ekspertinėje, recenzavimo ar mokslo populiarinimo veikloje arba kitaip aktyviai dalyvavo akademinės bendruomenės veikloje;
	6. tobulino kvalifikaciją konferencijose, stažuotėse, kursuose, mainų programose ar pan.
9. Konkurse **lektoriaus** pareigoms eiti gali dalyvauti mokslininkai, taip pat asmenys, turintys magistro kvalifikacinį laipsnį ar jam prilygstantį aukštąjį išsilavinimą, bent 1 mokslo straipsnį tarptautinėse duomenų bazėse referuojamame recenzuojamame periodiniame mokslo leidinyje ir ne mažiau kaip 2 metų pedagoginio darbo patirtį (pastaroji nuostata netaikoma ne mažiau kaip 5 metų patirtį turintiems profesionalams).
10. Per 5 metų kadenciją / vertinamąjį laikotarpį **lektoriaus** pareigas einantis asmuo turi dėstyti studentams ir dirbti metodinį ir mokslinį darbą, paskelbti bent 1 mokslo straipsnį aukštesnio cituojamumo rodiklio tarptautiniame mokslo žurnale, taip pat tobulinti kvalifikaciją.
11. Konkurse **asistento** pareigoms eiti gali dalyvauti asmenys, turintys ne žemesnį kaip magistro kvalifikacinį laipsnį ar jam prilygstantį aukštąjį išsilavinimą.
12. Per 5 metų kadenciją / vertinamąjį laikotarpį **asistento** pareigas einantis asmuo turi padėti dirbti mokslinį, metodinį ir pedagoginį darbą ir paskelbti bent 1 mokslo straipsnį tarptautinėse duomenų bazėse referuojamame recenzuojamame periodiniame mokslo leidinyje, taip pat tobulinti kvalifikaciją.
13. Konkurse **mokslo darbuotojo** pareigoms eiti gali dalyvauti mokslininkai, paskelbę ne mažiau kaip 3 mokslo straipsnius aukštesnio cituojamumo rodiklio tarptautiniuose mokslo žurnaluose, leidžiamuose užsienyje.
14. **Mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį paskelbė ne mažiau kaip 3 mokslo straipsnius aukštesnio cituojamumo rodiklio tarptautiniuose mokslo žurnaluose; vykdė išorinius mokslinių tyrimų ar eksperimentinės plėtros darbus arba studijų projektus, finansuojamus iš išorinių šaltinių, kurių vertė bent 10 tūkst. Eur, tobulino kvalifikaciją.
15. Konkurse **jaunesniojo mokslo darbuotojo** pareigoms eiti gali dalyvauti asmenys, turintys ne žemesnį kaip magistro kvalifikacinį laipsnį ar jam prilygstantį aukštąjį išsilavinimą ir paskelbę bent 1 mokslo straipsnį tarptautinėse duomenų bazėse referuojamame recenzuojamame periodiniame mokslo leidinyje.
16. **Jaunesniojo mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį paskelbė bent 1 mokslo straipsnį aukštesnio cituojamumo rodiklio tarptautiniame mokslo žurnale ir vykdė išorinius mokslinių tyrimų ar eksperimentinės plėtros darbus arba studijų projektus, finansuojamus iš išorinių šaltinių, kurių vertė bent 5 tūkst. Eur, tobulino kvalifikaciją.

**Humanitarinių ir socialinių mokslų sritys**

1. Konkurse **profesoriaus** pareigoms eiti gali dalyvauti mokslininkai, kurie tenkina šiuos reikalavimus:
	1. per pastaruosius 10 metųpaskelbė ne mažiau kaip 10 mokslo straipsnių tarptautiniuose mokslo leidiniuose, iš jų ne mažiau kaip 5 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 2 mokslo straipsniais, vadovaujantis 53.2 papunkčio nuostatomis juos prilyginant ne disertacijos pagrindu parengtoms mokslo monografijoms, mokslo studijoms ar jų dalims;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbti ne mažiau kaip 3 mokslo straipsniai recenzuojamuose (periodiniuose, tęstiniuose arba vienkartiniuose) mokslo leidiniuose;
	3. turi ne mažesnę kaip 5 metų paskaitų skaitymo bet kurios pakopos studentams patirtį;
	4. parengė studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	5. per pastaruosius 5 metus mokslinių tyrimų veiklos rezultatus skelbė bent 3 skirtingais būdais iš šių:
		1. mokslo monografijose ir (ar) mokslo studijose;
		2. mokslo straipsniuose recenzuojamuose mokslo leidiniuose (periodiniuose, tęstiniuose arba vienkartiniuose);
		3. mokslo straipsniuose kultūros ar profesiniuose leidiniuose (periodiniuose, tęstiniuose arba vienkartiniuose);
		4. mokslo konferencijų pranešimų pagrindu parengtuose straipsniuose ir (ar) mokslo darbų analitinėse recenzijose recenzuojamuose mokslo ar kultūros ar profesiniuose leidiniuose (periodiniuose, tęstiniuose arba vienkartiniuose);
		5. pranešimuose ir (ar) plenarinėse paskaitose tarptautinėse ir (ar) nacionalinėse mokslinėse konferencijose;
	6. per pastaruosius 5 metus taikomosios mokslo veiklos ir mokslo sklaidos srityse atliko bent 2 darbus iš skirtingų darbų grupių:
		1. rengė mokslo šaltinių publikacijas, mokslinio teksto vertimus, rengė (ir (ar) sudarė) periodinius ar vienkartinius mokslo leidinius;
		2. rengė mokslo išteklių publikacijas (mokslines faksimiles, tipologinius ir (ar) teminius žemėlapius, leksikografinius šaltinius, mokslinius sisteminius šaltinių katalogus, terminologijos ir (ar) kalbos vartojimo praktikos darbus), mokslo bibliografijos leidinius, svarbiausių (Lietuvos Respublikos Prezidento, Seimo, Vyriausybės) teisės aktų projektus, išvadas ir (ar) atsiliepimus dėl teisės aktų projektų ar pan.;
		3. vykdė eksperimentinės (socialinės, kultūrinės) plėtros darbus, dalyvavo ekspertinėse mokslinėse organizacijose (buvo jų narys), užsiėmė ekspertine ir (ar) kita taikomąja moksline veikla (vadovavo tarptautinio ar nacionalinio mokslo renginio organizaciniam arba mokslo programos komitetui ar buvo jo narys; vadovavo tarptautinio ar tarpvalstybinio periodinio arba tęstinio mokslo leidinio redakcinei kolegijai, buvo tokio leidinio vyriausiasis redaktorius ar redakcinės kolegijos narys);
		4. dalyvavo tarptautinių ir (ar) nacionalinių mokslo programų projektuose (buvo pagrindinis projekto koordinatorius, koordinatorius partneris ar vykdytojas);
		5. dalyvavo mokslinėse stažuotėse, mokslinių ir (ar) pedagoginių mainų programose;
		6. parengė mokslo darbų apžvalgų ir mokslo sklaidos publikacijų, tarp jų – profesinei auditorijai ir (ar) visai visuomenei skirtų mokslo darbų bei meno kūrinių recenzijų, paskelbtų kultūros ar profesiniuose leidiniuose;
		7. skaitė viešų paskaitų ciklus;
		8. sukūrė internetinių mokslo sklaidos šaltinių, užsiėmė jų priežiūra, užsiėmė reguliaria mokslo žinių sklaida per žiniasklaidos priemones ar pan.
2. **Profesoriaus** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 4 mokslo straipsnius tarptautiniuose mokslo leidiniuose, iš jų ne mažiau kaip 3 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 1 mokslo straipsniu, vadovaujantis 53.2 papunkčio nuostatomis jį prilyginant ne disertacijos pagrindu parengtoms mokslo monografijoms, mokslo studijoms ar jų dalims;
	2. vadovavo arba vykdė ne mažiau kaip 12 tūkst. Eur vertės išorinius mokslinių tyrimų ar eksperimentinės (socialinės, kultūrinės) plėtros darbus (įskaitant konkursinius projektus) arba studijų projektus, finansuojamus iš išorinių šaltinių;
	3. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbti ne mažiau kaip 3 mokslo straipsniai recenzuojamuose (periodiniuose, tęstiniuose arba vienkartiniuose) mokslo leidiniuose;
	4. skaitė paskaitas ne mažiau kaip 30 valandų per metus;
	5. parengė arba atnaujino studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	6. mokslinių tyrimų veiklos rezultatus skelbė bent 3 skirtingais 71.5 papunktyje išvardytais būdais;
	7. taikomosios mokslo veiklos ir mokslo sklaidos srityje atliko bent 2 darbus iš skirtingų 71.6 papunktyje išvardytų darbų grupių;
	8. tobulino kvalifikaciją konferencijose, stažuotėse, kursuose, mainų programose ar pan.
3. Konkurse **vyriausiojo mokslo darbuotojo** pareigoms eiti gali dalyvauti mokslininkai, kurie tenkina šiuos reikalavimus:
	1. per pastaruosius 10 metų paskelbė ne mažiau kaip 15 mokslo straipsnių tarptautiniuose mokslo leidiniuose, iš jų ne mažiau kaip 7 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 5 mokslo straipsniais, vadovaujantis 53.2 papunkčio nuostatomis juos prilyginant ne disertacijos pagrindu parengtoms mokslo monografijoms, mokslo studijomis ar jų dalims;
	2. per pastaruosius 5 metus mokslinių tyrimų veiklos rezultatus skelbė bent 4 skirtingais būdais iš šių:
		1. mokslo monografijose ir (ar) mokslo studijose;
		2. mokslo straipsniuose recenzuojamuose mokslo leidiniuose (periodiniuose, tęstiniuose arba vienkartiniuose);
		3. mokslo straipsniuose kultūros ar profesiniuose leidiniuose (periodiniuose, tęstiniuose arba vienkartiniuose);
		4. mokslo konferencijų pranešimų pagrindu parengtuose straipsniuose ir (ar) mokslo darbų analitinėse recenzijose recenzuojamuose mokslo ar kultūros ar profesiniuose leidiniuose (periodiniuose, tęstiniuose arba vienkartiniuose);
		5. pranešimuose ir (ar) plenarinėse paskaitose tarptautinėse ir (ar) nacionalinėse mokslinėse konferencijose;
	3. per pastaruosius 5 metus taikomosios mokslo veiklos ir mokslo sklaidos srityse atliko bent 5 darbus iš skirtingų darbų grupių:
		1. rengė mokslo šaltinių publikacijas, mokslinio teksto vertimus, rengė (ir (ar) sudarė) periodinius ar vienkartinius mokslo leidinius;
		2. rengė mokslo išteklių publikacijas (mokslines faksimiles, tipologinius ir (ar) teminius žemėlapius, leksikografinius šaltinius, mokslinius sisteminius šaltinių katalogus, terminologijos ir (ar) kalbos vartojimo praktikos darbus), mokslo bibliografijos leidinius, svarbiausių (Lietuvos Respublikos Prezidento, Seimo, Vyriausybės) teisės aktų projektus, išvadas ir (ar) atsiliepimus dėl teisės aktų projektų ar pan.;
		3. vykdė eksperimentinės (socialinės, kultūrinės) plėtros darbus, dalyvavo ekspertinėse mokslinėse organizacijose (buvo jų narys), užsiėmė ekspertine ir (ar) kita taikomąja moksline veikla (vadovavo tarptautinio ar nacionalinio mokslo renginio organizaciniam arba mokslo programos komitetui ar buvo jo narys; vadovavo tarptautinio ar tarpvalstybinio periodinio arba tęstinio mokslo leidinio redakcinei kolegijai, buvo tokio leidinio vyriausiasis redaktorius ar redakcinės kolegijos narys; vadovavo doktorantūros komitetui, daktaro disertacijos gynimo tarybai arba buvo tokio komiteto ar tarybos narys);
		4. dalyvavo tarptautinių ir (ar) nacionalinių mokslo programų projektuose (buvo pagrindinis projekto koordinatorius, koordinatorius partneris ar vykdytojas);
		5. dalyvavo mokslinėse stažuotėse ir (ar) mokslinių mainų programose;
		6. parengė studijų vadovėlių aukštosioms mokykloms, mokomųjų knygų ir (ar) metodinių priemonių;
		7. vadovavo doktorantams, rengė ir (ar) dėstė doktorantūros studijų dalykus, vadovavo podoktorantūros stažuotėms;
		8. parengė mokslo darbų apžvalgų ir mokslo sklaidos publikacijų, iš jų – profesinei auditorijai ir (ar) visai visuomenei skirtų mokslo darbų bei meno kūrinių recenzijų, paskelbtų kultūros ar profesiniuose leidiniuose;
		9. skaitė viešų paskaitų ciklus;
		10. sukūrė internetinių mokslo sklaidos šaltinių, užsiėmė jų priežiūra, užsiėmė reguliaria mokslo žinių sklaida per žiniasklaidos priemones ar pan.
4. **Vyriausiojo mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 7 mokslo straipsnius tarptautiniuose mokslo leidiniuose, iš jų ne mažiau kaip 4 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 4 mokslo straipsniais, vadovaujantis 53.2 papunkčio nuostatomis juos prilyginant ne disertacijos pagrindu parengtoms mokslo monografijoms, mokslo studijomis ar jų dalims;
	2. vadovavo arba vykdė ne mažiau kaip 17 tūkst. Eur vertės išorinius mokslinių tyrimų ir eksperimentinės (socialinės, kultūrinės) plėtros darbus (įskaitant konkursinius projektus) arba studijų projektus, finansuojamus iš išorinių šaltinių;
	3. mokslinių tyrimų veiklos rezultatus skelbė bent 4 skirtingais 73.2 papunktyje išvardytais būdais;
	4. taikomosios mokslo veiklos ir mokslo sklaidos srityse atliko bent 5 darbus iš skirtingų 73.3 papunktyje išvardytų darbų grupių;
	5. tobulino kvalifikaciją konferencijose, stažuotėse, kursuose, mainų programose ar pan.
5. Konkurse **docento** pareigoms eiti gali dalyvauti mokslininkai, kurie tenkina šiuos reikalavimus:
	1. paskelbė ne mažiau kaip 4 mokslo straipsnius tarptautiniuose mokslo leidiniuose, iš jų ne mažiau kaip 2 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 2 mokslo straipsniais, vadovaujantis 53.2 papunkčio nuostatomis juos prilyginant ne disertacijos pagrindu parengtomis mokslo monografijoms, mokslo studijoms ar jų dalims;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis recenzuojamuose (periodiniuose, tęstiniuose arba vienkartiniuose) mokslo leidiniuose;
	3. turi ne mažesnę kaip 3 metų paskaitų skaitymo arba vadovavimo bet kurios pakopos studijų programose numatytiems seminarams (pratyboms, laboratoriniams darbams ar pan.) patirtį;
	4. parengė studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	5. mokslinių tyrimų veiklos rezultatus skelbė bent 2 skirtingais 71.5 papunktyje išvardytais būdais;
	6. ekspertinės, taikomosios mokslo veiklos ir mokslo sklaidos srityje atliko bent 1 darbą iš 71.6 papunktyje išvardytų darbų.
6. **Docento** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 2 mokslo straipsnius tarptautiniuose mokslo leidiniuose, iš jų bent 1 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 1 mokslo straipsniu, vadovaujantis 53.2 papunkčio nuostatomis jį prilyginant ne disertacijos pagrindu parengtoms mokslo monografijoms, mokslo studijoms ar jų dalims;
	2. dalyvavo vykdant doktorantūros studijas (kaip doktoranto mokslinis vadovas, konsultantas, doktorantūros komiteto ar tarybos narys, dėstytojas, disertacijos recenzentas) arba vadovavo podoktorantūros stažuotėms, arba vadovavo pirmosios ir / arba antrosios pakopos studentų mokslo darbams, kurių pagrindu paskelbtas ne mažiau kaip 1 mokslo straipsnis recenzuojamuose (periodiniuose, tęstiniuose arba vienkartiniuose) mokslo leidiniuose;
	3. skaitė paskaitas ne mažiau kaip 30 valandų per metus;
	4. parengė arba atnaujino studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	5. mokslinių tyrimų veiklos rezultatus skelbė bent 2 skirtingais 71.5 papunktyje išvardytais būdais;
	6. taikomosios mokslo veiklos ir mokslo sklaidos srityje įvykdė bent 1 darbą iš 71.6 papunktyje išvardytų darbų;
	7. tobulino kvalifikaciją konferencijose, stažuotėse, kursuose, mainų programose ar pan.
7. Konkurse **vyresniojo mokslo darbuotojo** pareigoms eiti gali dalyvauti mokslininkai, kurie tenkina šiuos reikalavimus:
	1. paskelbė ne mažiau kaip 10 mokslo straipsnių tarptautiniuose mokslo leidiniuose, iš jų ne mažiau kaip 5 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 5 mokslo straipsniais, vadovaujantis 53.2 papunkčio nuostatomis juos prilyginant ne disertacijos pagrindu parengtoms mokslo monografijoms, mokslo studijomis ar jų dalims;
	2. per pastaruosius 5 metus mokslinių tyrimų veiklos rezultatus skelbė bent 3 skirtingais 73.2 papunktyje išvardytais būdais;
	3. per pastaruosius 5 metus taikomosios mokslo veiklos ir mokslo sklaidos srityse atliko bent 4 darbus iš 73.3 papunktyje išvardytų skirtingų darbų grupių.
8. **Vyresniojo mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį įvykdė šiuos reikalavimus:
	1. paskelbė ne mažiau kaip 5 mokslo straipsnius tarptautiniuose mokslo leidiniuose, iš jų ne mažiau kaip 3 tarptautiniuose mokslo žurnaluose su cituojamumo rodikliu; šis minimalus mokslo straipsnių skaičius gali būti sumažintas ne daugiau kaip 2 mokslo straipsniais, vadovaujantis 53.2 papunkčio nuostatomis juos prilyginant ne disertacijos pagrindu parengtoms mokslo monografijoms, mokslo studijomis ar jų dalims;
	2. vadovavo arba vykdė ne mažiau kaip 7 tūkst. Eur vertės išorinius mokslinių tyrimų ar eksperimentinės (socialinės, kultūrinės) plėtros darbus (įskaitant konkursinius projektus) arba studijų projektus, finansuojamus iš išorinių šaltinių;
	3. mokslinių tyrimų veiklos rezultatus skelbė bent 3 skirtingais 73.2 papunktyje išvardytais būdais;
	4. taikomosios mokslo veiklos ir mokslo sklaidos srityse atliko bent 4 darbus iš 73.3 papunktyje išvardytų skirtingų darbų grupių;
	5. tobulino kvalifikaciją konferencijose, stažuotėse, kursuose, mainų programose ar pan.
9. Konkurse **lektoriaus** pareigoms eiti gali dalyvauti mokslininkai, taip pat asmenys, turintys magistro kvalifikacinį laipsnį ar jam prilygstantį aukštąjį išsilavinimą, turintys bent 1 mokslo straipsnį recenzuojamame (periodiniame, tęstiniame arba vienkartiniame) mokslo leidinyje ir ne mažiau kaip 2 metų pedagoginio darbo patirtį (pastaroji nuostata netaikoma ne mažiau kaip 5 metų patirtį turintiems profesionalams).
10. Per 5 metų kadenciją / vertinamąjį laikotarpį **lektoriaus** pareigas einantis asmuo turi dėstyti studentams ir dirbti metodinį ir mokslinį darbą, paskelbti 1 mokslo straipsnį tarptautiniame mokslo leidinyje, taip pat tobulinti kvalifikaciją.
11. Konkurse **asistento** pareigoms eiti gali dalyvauti asmenys, turintys ne žemesnį kaip magistro kvalifikacinį laipsnį ar jam prilygstantį aukštąjį išsilavinimą.
12. Per 5 metų kadenciją / vertinamąjį laikotarpį **asistento** pareigas einantis asmuo turi padėti dirbti mokslinį, metodinį ir pedagoginį darbą ir paskelbti bent 1 mokslo straipsnį recenzuojamame (periodiniame, tęstiniame arba vienkartiniame) mokslo leidinyje, taip pat tobulinti kvalifikaciją.
13. Konkurse **mokslo darbuotojo** pareigoms eiti gali dalyvauti mokslininkai, paskelbę ne mažiau kaip 2 mokslo straipsnius tarptautiniuose mokslo leidiniuose, iš jų bent 1 tarptautiniame mokslo žurnale su cituojamumo rodikliu.
14. **Mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį paskelbė ne mažiau kaip 2 mokslo straipsnius tarptautiniuose mokslo leidiniuose, iš jų bent 1 tarptautiniame mokslo žurnale su cituojamumo rodikliu; vykdė išorinius mokslinių tyrimų ar eksperimentinės (socialinės, kultūrinės) plėtros darbus arba studijų projektus, finansuojamus iš išorinių šaltinių, kurių vertė bent 4 tūkst. Eur; mokslinių tyrimų rezultatus skelbė tarptautinių ir (ar) nacionalinių mokslo konferencijų pranešimuose; taikomosios mokslo veiklos ir mokslo sklaidos srityse atliko bent 2 darbus iš 73.3 papunktyje išvardytų skirtingų darbų grupių, tobulino kvalifikaciją.
15. Konkurse **jaunesniojo mokslo darbuotojo** pareigoms eiti gali dalyvauti asmenys, turintys ne žemesnį kaip magistro kvalifikacinį laipsnį ar jam prilygintą aukštąjį išsilavinimą ir paskelbę bent 1 mokslo straipsnį recenzuojamame (periodiniame, tęstiniame arba vienkartiniame) mokslo leidinyje.
16. **Jaunesniojo mokslo darbuotojo** pareigas einantys mokslininkai gali būti atestuoti, jeigu per 5 metų kadenciją / vertinamąjį laikotarpį paskelbė bent 1 mokslo straipsnį tarptautiniame mokslo leidinyje, vykdė išorinius mokslinių tyrimų ir eksperimentinės (socialinės, kultūrinės) plėtros darbus arba studijų projektus, finansuojamus iš išorinių šaltinių, kurių vertė bent 2 tūkst. Eur, taikomosios mokslo veiklos ir mokslo sklaidos srityse atliko bent 1 darbą iš 73.3 papunktyje išvardytų darbų, tobulino kvalifikaciją.

**Meno sritis**

1. Konkurse **profesoriaus** pareigoms eiti gali dalyvauti trijų profesionalių meno vertintojų rekomenduojamas meno kūrėjas arba asmuo, turintis aukštojo mokslo kvalifikacinį laipsnį, kuris ne anksčiau kaip per pastaruosius 10 metų:
	1. įvykdė bent 1 iš šių reikalavimų:
		1. paskelbė arba atliko meninės veiklos darbų pagal meninės raiškos pobūdį:
			1. muzikos kūrybos:
				1. ne mažiau kaip 5 plataus ar prestižinio tarptautinio žinomumo muzikos, kino ar audiovizualinio meno kūrinius ir (arba) jų interpretacijas ar redakcijas, iš jų bent 1 per pastaruosius 5 metus;
				2. meninė veikla yra įvertinta ne mažiau kaip 2 nacionalinėmis ar tarptautinėmis premijomis, prizinėmis vietomis tarptautiniuose konkursuose, iš jų bent 1 gauta per pastaruosius 5 metus;
			2. architektūros veiklos:
				1. ne mažiau kaip 3 stambaus urbanistinio komplekso, teritorinio planavimo, architektūrinio komplekso, visuomeninio pastato projektus užsienyje ar Lietuvoje, iš jų bent 1 per pastaruosius 5 metus;
				2. dalyvavo ir gavo ne mažiau kaip 3 apdovanojimus nacionaliniuose ar tarptautiniuose meno renginiuose ar konkursuose, iš jų bent 1 per pastaruosius 5 metus;
			3. dizaino veiklos:
				1. organizavo personalinę parodą užsienyje ir dalyvavo tarptautinėse parodose užsienyje ar dalyvavo tarptautinio dizaino konkursuose ir laimėjo bent 1 konkurso apdovanojimą, iš jų bent 1 per pastaruosius 5 metus;
				2. pristatė kompleksinį vizualinį stilių ar kompleksinį daiktų dizainą užsienio užsakovui;
				3. autoriaus kūrinių įsigijo užsienio muziejus ar prestižinė meno galerija;
	2. turi ne mažesnę kaip 5 metų paskaitų skaitymo bet kurios pakopos studentams patirtį;
	3. parengė studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	4. vadovavo bet kurios pakopos studentų meno darbams, kurių rezultatai pristatyti parodose ar paskelbti meno leidiniuose;
	5. taikomosios meno veiklos ir sklaidos srityse įvykdė bent 3 iš šių reikalavimų:
		1. atliko meno tyrimų ir paskelbė ne mažiau kaip 3 publikacijas ar meno kūrinius, parengė (ir sudarė) periodinių ar vienkartinių meno leidinių;
		2. vykdė kultūrinės plėtros darbus, buvo ekspertinių meno organizacijų narys (jų atstovas);
		3. vykdė ekspertinę, meno organizavimo ir kitą taikomąją meninę veiklą (vadovavo tarptautinio ar nacionalinio meno renginio organizaciniam komitetui ar buvo jo narys; vadovavo nacionalinio ar tarptautinio periodinio arba tęstinio meno leidinio redakcinei kolegijai, buvo tokio leidinio vyriausiasis redaktorius ar redakcinės kolegijos narys);
		4. dalyvavo tarptautinių ar nacionalinių meno ar jo viešinimo programų projektuose (buvo pagrindinis projekto koordinatorius, koordinatorius partneris ar vykdytojas);
		5. dalyvavo meno stažuotėse ar mainų programose;
		6. parengė meno darbų apžvalgų ar sklaidos publikacijų, iš jų – profesinei auditorijai ar plačiajai visuomenei skirtų meno kūrinių ar darbų recenzijų, paskelbtų kultūros ar profesiniuose leidiniuose, sukūrė internetinių meno sklaidos šaltinių ir juos prižiūrėjo arba reguliariai skleidė meno žinias žiniasklaidos priemonėmis ar pan.;
		7. skaitė viešų paskaitų ir kitaip aktyviai dalyvavo meno bendruomenės veikloje.
2. **Profesoriaus** pareigas einantys menininkai gali būti atestuoti, jeigu per 5 metų kadenciją / vertinamąjį laikotarpį:
	1. įvykdė bent 1 iš šių reikalavimų pagal meninės raiškos pobūdį:
		1. muzikos kūrybos:
			1. paskelbė arba atliko ne mažiau kaip 3 plataus ar prestižinio tarptautinio žinomumo muzikos, kino ar audiovizualinio meno kūrinius ir (arba) jų interpretacijas ar redakcijas;
			2. dalyvavo ne mažiau kaip 3 nacionaliniuose ar tarptautiniuose meno renginiuose ar konkursuose ir bent 1 jų gavo apdovanojimą, kuravo tokius renginius ar pelnė apdovanojimų;
		2. architektūros veiklos:
			1. įgyvendino ne mažiau kaip 2 stambaus urbanistinio komplekso, teritorinio planavimo, architektūrinio komplekso, visuomeninio pastato projektus užsienyje ar Lietuvoje;
			2. dalyvavo ne mažiau kaip 3 nacionaliniuose ar tarptautiniuose meno renginiuose ar konkursuose ir bent 1 jų gavo apdovanojimą, kuravo tokius renginius ar pelnė apdovanojimų;
		3. dizaino veiklos:
			1. organizavo personalinę parodą užsienyje ir dalyvavo tarptautinėse parodose užsienyje ar dalyvavo tarptautinio dizaino konkursuose ir laimėjo bent 1 konkurso apdovanojimą;
			2. dalyvavo ne mažiau kaip 3 plataus ar prestižinio tarptautinio žinomumo meno renginiuose ar konkursuose ir bent 1 jų gavo apdovanojimą, kuravo tokius renginius ar pelnė apdovanojimus;
			3. autoriaus kūrinių įsigijo užsienio muziejus ar prestižinė meno galerija;
			4. pripažintoje užsienio leidykloje išleido albumą ar iliustruotą knygą;
	2. atliko meno tyrimus ir paskelbė ne mažiau kaip 3 publikacijas;
	3. skaitė paskaitas bet kurios pakopos studentams ne mažiau kaip 30 val. per metus;
	4. parengė arba atnaujino studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	5. dalyvavo rengiant menininkus, vykdant meno doktorantūros studijas (kaip doktoranto vadovas, konsultantas, doktorantūros komiteto ar tarybos narys, dėstytojas) arba vadovavo bet kurios pakopos studentų meno darbams;
	6. taikomosios meno veiklos ir sklaidos srityje įvykdė bent 2 iš 87.5 papunktyje išvardytų reikalavimų;
	7. tobulino kvalifikaciją stažuotėse, kursuose ar mainų programose.
3. Konkurse **docento** pareigoms eiti gali dalyvauti meno kūrėjas arba asmuo, turintis aukštojo mokslo kvalifikacinį laipsnį, kuris ne anksčiau kaip per pastaruosius 5 metus:
	1. įvykdė bent 1 iš šių reikalavimų:
		1. paskelbė arba atliko meninės veiklos darbų pagal meninės raiškos pobūdį;
			1. muzikos kūrybos:
				1. ne mažiau kaip 2 bent nacionalinio žinomumo muzikos, kino ar audiovizualinio meno kūrinius ir (arba) jų interpretacijas ar redakcijas;
				2. meninė veikla yra įvertinta ne mažiau kaip 1 nacionaline ar tarptautine premija, prizine vieta tarptautiniame konkurse;
			2. architektūros veiklos:
				1. įgyvendino stambaus urbanistinio komplekso, teritorinio planavimo, architektūrinio komplekso, visuomeninio pastato projektą užsienyje ar Lietuvoje;
				2. įgyvendino ne mažiau kaip 3 nedidelės apimties urbanistinio komplekso, teritorinio planavimo, architektūrinio komplekso, visuomeninio pastato ar interjero projektus užsienyje ar Lietuvoje;
			3. dizaino veiklos:
				1. organizavo personalinę parodą ir dalyvavo parodose užsienyje ar Lietuvoje, dalyvavo dizaino konkursuose ir laimėjo bent 1 konkurso apdovanojimą;
				2. pristatė kompleksinį vizualinį stilių ar kompleksinį daiktų dizainą užsienio ar Lietuvos užsakovui;
				3. autoriaus kūrinių įsigijo muziejus ar prestižinė meno galerija užsienyje ar Lietuvoje;
	2. turi ne mažesnę kaip 3 metų paskaitų skaitymo bet kurios pakopos studentams patirtį;
	3. parengė studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	4. vadovavo bet kurios pakopos studentų meno darbams;
	5. taikomosios meno veiklos ir sklaidos srityse įvykdė bent 1 iš 87.5 papunktyje išvardytų reikalavimų.
4. **Docento** pareigas einantys menininkai gali būti atestuoti, jeigu per 5 metų kadenciją / vertinamąjį laikotarpį:
	1. įvykdė bent 1 iš šių reikalavimų pagal meninės raiškos pobūdį:
		1. muzikos kūrybos:
			* 1. paskelbė arba atliko ne mažiau kaip 2 bent nacionalinio žinomumo muzikos, kino ar audiovizualinio meno kūrinius ir (arba) jų interpretacijas ar redakcijas;
				2. dalyvavo ne mažiau kaip 2 nacionaliniuose ar tarptautiniuose meno renginiuose ar konkursuose, kuravo tokius renginius ar pelnė apdovanojimą;
		2. architektūros veiklos:
			* 1. įgyvendino stambaus urbanistinio komplekso, teritorinio planavimo, architektūrinio komplekso, visuomeninio pastato projektą užsienyje ar Lietuvoje;
				2. įgyvendino ne mažiau kaip 2 nedidelės apimties urbanistinio komplekso, teritorinio planavimo, architektūrinio komplekso, visuomeninio pastato ar interjero projektus užsienyje ar Lietuvoje;
				3. dalyvavo architektūriniame konkurse Lietuvoje ar užsienyje ir pelnė apdovanojimą;
		3. dizaino veiklos:
			* 1. organizavo personalinę parodą ir dalyvavo parodose užsienyje ar Lietuvoje arba dalyvavo dizaino konkursuose ir laimėjo bent 1 konkurso apdovanojimą;
				2. dalyvavo ne mažiau kaip 2 bent nacionalinio žinomumo meno renginiuose ar konkursuose, kuravo tokius renginius ar pelnė apdovanojimą;
	2. atliko meno tyrimų ir paskelbė meno publikacijų;
	3. skaitė paskaitas bet kurios pakopos studentams ne mažiau kaip 30 val. per metus;
	4. parengė arba atnaujino studijoms skirtą leidinį (vadovėlį, mokomąją knygą, metodinę priemonę ar jų dalį) arba e. mokymo(si) kursą;
	5. vadovavo bet kurios pakopos studentų meno darbams;
	6. taikomosios meno veiklos ir sklaidos srityje įvykdė bent 1 iš 87.5 papunktyje išvardytų reikalavimų;
	7. tobulino kvalifikaciją stažuotėse, kursuose ar mainų programose.
5. Konkurse **lektoriaus** pareigoms eiti gali dalyvauti asmuo, baigęs meno srities studijas (turintis ne žemesnį kaip magistro kvalifikacinį laipsnį ar jam prilygintą aukštojo mokslo kvalifikaciją), paskelbęs bent 1 meno kūrinį ir turintis ne mažiau kaip 2 metų pedagoginio darbo patirtį (pastaroji nuostata netaikoma ne mažiau kaip 5 metų patirtį turintiems profesionalams).
6. Per 5 metų kadenciją / vertinamąjį laikotarpį **lektoriaus** pareigas einantis asmuo gali būti atestuojamas, jeigu:
	1. dalyvavo bent 1 nacionalinio žinomumo meno renginyje ar konkurse arba pelnė apdovanojimą;
	2. atliko meno tyrimų ir paskelbė bent 1 publikaciją ar meno kūrinį;
	3. skaitė paskaitas bet kurios pakopos studentams;
	4. parengė ir išleido studijų literatūros ar kitą metodinę priemonę arba parengė e. mokymo(si) kursą;
	5. populiarino meną ar studijas arba kitaip aktyviai dalyvavo meno bendruomenės veikloje;
	6. tobulino kvalifikaciją stažuotėse, kursuose, mainų programose.
7. Konkurse **asistento** pareigoms eiti gali dalyvauti asmenys, baigę meno srities studijas (turintys ne žemesnį kaip magistro kvalifikacinį laipsnį ar jam prilygintą aukštojo mokslo kvalifikaciją).
8. Per 5 metų kadenciją / vertinamąjį laikotarpį **asistento** pareigas einantis asmuo gali būti atestuojamas, jeigu:
	1. dalyvavo bent 1 nacionalinio žinomumo meno renginyje ar konkurse arba pelnė apdovanojimą, arba atliko meno tyrimų ir paskelbė bent 1 publikaciją;
	2. vykdė pedagoginę veiklą;
	3. parengė ir išleido studijų literatūros ar kitą metodinę priemonę arba parengė e. mokymo(si) kursą;
	4. tobulino kvalifikaciją stažuotėse, kursuose ar mainų programose.
9. **BAIGIAMOSIOS NUOSTATOS**
10. Šis Dėstytojų ir mokslo darbuotojų atestavimo ir konkursų pareigoms eiti tvarkos aprašas įsigalioja nuo Senato nutarime nurodytos datos.
11. Šiame Apraše nustatyti atestavimo reikalavimai taikomi asmenims, užėmusiems pareigas pagal šio Aprašo konkursų reikalavimus arba turintiems neterminuotas sutartis, jei jų naujas veiklos periodas po atestavimo prasideda po Aprašo VI dalies įsigaliojimo datos. Kiti terminuotas arba neterminuotas sutartis turintys asmenys atestuojami pagal reikalavimus, kurie galiojo prasidėjus 5 metų periodui, už kurį jie yra atestuojami.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dėstytojų ir mokslo darbuotojų atestavimo ir konkursų pareigoms eiti tvarkos aprašo

priedas

**Pagrindinės sąvokos ir santrumpos**

**Sąvokos**

**Akademinis darbuotojas** – dėstytojas ar mokslo darbuotojas.

**Autorinis lankas** (aut. l.) − 40 000 spaudos ženklų (įskaičiuojant tarpelius) teksto arba 3 000 cm2 spausdinto ploto iliustracijų; jei apimties spaudos ženklais nustatyti negalima, autorinio lanko atitikmeniu laikoma 14 puslapių.

**Atitikties konkurso reikalavimams įvertinimas** – pretendento veiklos rodiklių atitikties konkurso metu siekiamos užimti pareigybės kvalifikaciniams reikalavimams įvertinimas. Vertinami visi pretendento atlikti ir paskelbti darbai, nepriklausomai nuo to, kurioje institucijoje pretendentas juos atliko ir kurios institucijos vardu juos paskelbė.

**Atestavimas per kadenciją / vertinamąjį laikotarpį** – įvertinimas, ar dėstytojo arba mokslo darbuotojo veiklos rezultatai, pasiekti einant pareigas, už kurias vykdoma atestacija, atitinka užimamai pareigybei nustatytus atestacinius reikalavimus. Vertinamas tik Universitete atliktas darbas, Universiteto vardu (turintys Universiteto prieskyrą) paskelbti mokslo ar metodiniai darbai (taip pat ir į tarptautinius leidinius priimti publikuoti) arba į Universiteto metinę ataskaitą įtraukti ar jai pateikti paskelbti arba atlikti meno kūriniai.

**Darbo sutartis** – dokumentas, sudarytas su konkursą laimėjusiu ar pareigas neterminuotai užimančiu asmeniu, apimantis ir susitarimus dėl papildomo darbo.

**Dėstytojas** – asmuo, ugdantis ir mokantis studentus ir klausytojus aukštojoje mokykloje.

**Eksperimentinės (socialinės, kultūrinės) plėtros darbas** – sistemingos veiklos, paremtos moksliniais tyrimais ir per praktinę patirtį sukauptu žinojimu, rezultatas: sukurtos naujos medžiagos, produktai ir įrenginiai, įdiegti nauji procesai, sistemos ir paslaugos arba iš esmės patobulinti jau sukurti ar įdiegti, taip pat sukurti, įdiegti arba iš esmės patobulinti žmogaus, kultūros ir visuomenės problemų sprendiniai.

**Ekspertinis darbas** – tai ekspertizės, recenzijos, rekomendacijos, konsultacijos, išvados, gairės, strategijos, galimybių studijos, vertinimai ir kiti institucijoms bei organizacijoms pateikti kūriniai, taip pat mokslotyros ir (ar) mokslo politikos darbai.

**Ekspertinis vertinimas** – atestacijos ir konkursų komisijos narių atliekamas kokybinis vertinimas, apimantis situacijas, kurios nėra reglamentuotos šiame Apraše.

**E. mokymo(si) kursas** – nustatyta tvarka įvertintas ir atestuotas „Moodle“ kursas, naudojamas mokymo ir mokymosi procese.

**Konkursas** – pretendentų į konkursines pareigas atranka, vykdoma atsižvelgiant į jų pasiektus rezultatus ir Universiteto tikslus.

**Kultūros ir profesiniai leidiniai** – leidiniai, skirti humanitarinių ir socialinių mokslų, meno srities profesinei auditorijai.

**Meninis tyrimas** – moksliniais tyrimais ir meno praktika grindžiamas tyrimas, kurio
tikslas – įgyti naujų žinių apie kultūros ir meno reiškinių esmę, skatinti kritinę meno procesų refleksiją, inicijuoti inovacijų mene ir moksle plėtrą. Meninis tyrimas apima kūrybinę dalį ir tiriamąjį tekstą, turintį tyrimo objekto, tikslo, uždavinių, metodų apibrėžtis.

**Meno kūrinys** – viešai pristatytas dailės, dizaino, architektūros, medijų meno, teatro, kino, šokio, muzikos ar tarpdisciplininio meno kūrinys arba jo atlikimo aktas, atitinkantis konkrečios meno krypties pripažįstamus meniškumo kriterijus.

**Meno kūrinio skelbimas (atlikimas)** – (asmeninis) kūrinio (-ių) pristatymas, realizavimas (įskaitant restauravimą) ar atlikimas meninėje (parodų salė, muziejus, galerija, koncertų salė, teatras, šokio teatras, kino salė, meno festivalis, konkursas ar pan.) ar viešojoje erdvėje (įskaitant kino, televizijos ar radijo studijas), ar publikavimas leidykloje ar įrašų studijoje (knygų, muzikos plokštelių ar kompiuterinių laikmenų pavidalu), ar demonstravimas festivalyje, televizijos ar radijo kanalu ar interneto portaluose; šios meno erdvės, institucijos ir kiti kontekstai skirstomi į prestižinį tarptautinį, plataus žinomumo, nacionalinio žinomumo ir vietinio žinomumo.

**Meno kūrinio skelbimo (atlikimo) kontekstas**:

- **Prestižinis tarptautinis kontekstas** – žymiausia tarptautiniu mastu veikianti meno kūrinių eksponavimo ar meno atlikimo aktų demonstravimo terpė, kuruojama tarptautiniu mastu pripažintų ekspertų.

- **Plataus žinomumo kontekstas** – ypatingai reikšminga nacionalinė tarptautinio žinomumo meno kūrinių eksponavimo ar meno atlikimo aktų demonstravimo terpė, kuruojama tarptautiniu mastu pripažintų ekspertų;

- **Nacionalinio žinomumo kontekstas** – regione žinoma meno kūrinių eksponavimo ar meno atlikimo aktų demonstravimo terpė, kuruojama tarptautiniu ir nacionaliniu mastu pripažintų ekspertų;

- **Vietinio žinomumo kontekstas** – vietinės reikšmės meno kūrinių eksponavimo ar meno atlikimo aktų demonstravimo terpė, kuruojama nacionaliniu mastu pripažintų ekspertų.

**Metodinė priemonė** – nustatyta tvarka įteisinta ir publikuota kita, vadovėlio ar mokomosios knygos kategorijai nepriskirta, mokomoji priemonė (laboratorinių darbų, pratybų metodiniai nurodymai). Prie metodinių priemonių priskiriami žodynai, originalūs žinynai, enciklopediniai leidiniai, uždavinynai.

**Mokomoji knyga** – nustatyta tvarka recenzuota, įvertinta ir publikuota mokymosi knyga, kurioje pateikiama teorinio, praktinio, žinyninio ar technologinio (skaičiuojamojo) pobūdžio medžiaga vieno ar kelių dėstomų dalykų žinioms įsisavinti.

**Mokomoji literatūra** – vadovėliai, mokomosios knygos, metodinės priemonės.

**Moksliniai tyrimai ir eksperimentinės plėtros veikla** – sisteminga kūrybinė gamtos, žmogaus, kultūros ir visuomenės pažinimo veikla ir jos rezultatų panaudojimas.

**Mokslininkas** – tyrėjas, turintis mokslo daktaro laipsnį.

**Mokslininkas stažuotojas** – mokslininkas, įgijęs mokslo daktaro laipsnį (arba jam lygiavertę aukštojo mokslo kvalifikaciją) ne anksčiau kaip prieš 5 metus iki skyrimo į šias pareigas dienos. Laikotarpis, kurio metu asmeniui buvo suteiktos nėštumo ir gimdymo, tėvystės atostogos ar atostogos vaikui prižiūrėti, į šį 5 metų laikotarpį neįtraukiamas.

**Mokslinis šaltinio leidimas** – recenzuotas leidinys, pateikiantis archyvinius dokumentus, kalbos ir raštijos paminklus, meno veikalus ir kitus tekstinius ir audiovizualinius šaltinius, kuriam būdingas mokslinis medžiagos atrinkimas ir pateikimas reflektuojant jo principus bei parūpinant atitinkamą aparatą (komentarus, rodykles ir kt.). skelbiami objektai mokslinėse šaltinių publikacijose gali būti pateikiami faksimilėmis, transkripcijomis, vertimais, kritinėmis rekonstrukcijomis, skaitmeniniais archyvais, skaitmeninėmis duomenų bazėmis ir kitais šaltinio tyrimų bei tekstologinių metodologijų numatytais būdais. Mažiausia mokslinio šaltinio leidimo apimtis – 2 autoriniai lankai.

**Mokslinis vertimo leidimas** – recenzuotas leidinys, pateikiantis aktualaus arba istoriškai reikšmingo veikalo vertimą iš lietuvių kalbos arba į lietuvių kalbą su atitinkamu aparatu (palydimieji tyrimai, komentarai ir kt.), pasižymintis sistemišku intelektualios kalbos kūrimu. Mažiausia mokslinio vertimo leidimo apimtis – 2 autoriniai lankai.

**Mokslinis žinynas, enciklopedija, (bio)bibliografija** – konkrečios srities ar krypties mokslo veikalas, skirtas mokslo ir studijų reikmėms ir atitinkantis tos srities ar krypties moksliškumo ir sistemingumo reikalavimus, išskyrus visuomenės švietimui, mokslo populiarinimui, administracinėms funkcijoms atlikti skirtus informacinius leidinius.

**Mokslinis žodynas** – kalbotyros mokslo veikalas, sudarytas iš naujai surinktų ir (ar) pagal naują mokslinę metodiką atrinktų, klasifikuojamų ir pateikiamų leksikografinių išteklių sistemos ir skirtas mokslo ir studijų reikmėms, publikuotas kaip knyga (turi ISBN numerį) ir (ar) elektroniniu pavidalu; mažiausia įskaitoma apimtis – 8 autoriniai lankai.

**Moksliškai susistemintas duomenų rinkinys** – registruotas ir turintis skaitmeninio objekto identifikatorių DOI skaitmeninis archyvas, skaitmeninė duomenų bazė ar skaitmeninis teksto, garso ir (ar) vaizdo kūrinių publikavimas, sukurtas skaitmeninant esamus tradicinės formos archyvus, kartotekas ar leidinius bei kuriant naujus elektroninius duomenų rinkinius, įdiegiant medžiagos atrankos kriterijus, klasifikavimo būdus ir metaduomenis, pranokstančius įprastas programines priemones.

**Mokslo darbo recenzija** – paskelbto mokslo darbo kritinis analitinis pristatymas ir vertinimas, kurio turinį sudaro jo pristatymas, išsamus ir argumentuotas vertinimas bei kritika, kur ne tik diskutuojama su šio darbo koncepcija ar diskusijos pagrindu iškeliama ir argumentuotai svarstoma teorinė, metodologinė ar interpretacinė problema, bet padaromos išvados ir nurodoma naudota literatūra; mažiausia apimtis – 0,25 autorinio lanko.

**Mokslo darbuotojas** – tyrėjas, einantis vyriausiojo mokslo darbuotojo, vyresniojo mokslo darbuotojo, mokslo darbuotojo, jaunesniojo mokslo darbuotojo pareigas, arba mokslininkas stažuotojas.

**Mokslo monografija** − atskiru leidiniu arba elektronine forma išleistas recenzuotas mokslo darbas, kuriame sistemingai ir išsamiai išnagrinėta viena tema (dalykas), aiškūs ir žymūs naujumo ir kiekvienai mokslo sričiai arba krypčiai savi moksliškumo elementai (nepaskelbta ir kokybiškai nauja medžiaga turi sudaryti ne mažiau kaip 20 proc. leidinio apimties); leidinys gali būti parengtas vieno arba kelių autorių; mažiausia mokslo monografijos apimtis – 8 autoriniai lankai, mažiausia humanitarinių ar socialinių mokslų sričių mokslo monografijos autoriaus dalis – 4 autoriniai lankai. Jei monografija yra išleista lietuvių ar kita kalba, ji turi turėti santrauką kita mokslo krypčiai svarbia kalba. GTM mokslų srityse yra vertinamos tik tarptautiniu mastu pripažintų mokslo leidyklų išleistos monografijos.

**Mokslo renginys** – apibrėžtos tematikos konferencija, seminaras, simpoziumas ar kitas renginys, kuriame mokslininkai pristato savo idėjas bei naujausius tyrimų rezultatus.

**Mokslo straipsnis** − mokslo straipsnis, paskelbtas recenzuojamame mokslo leidinyje, turintis konkrečiai mokslo krypčiai įprastą mokslinį aparatą (įvadą, metodologijos aprašą, rezultatus, jų aptarimą ir išvadas, prasminių žodžių sąrašą, išnašas, bibliografiją ar pan.) ir atitinkantis tos mokslo krypties moksliškumo kriterijus; mažiausia įskaitoma apimtis humanitarinių ir socialinių mokslų srityse – 0,25 autorinio lanko.

**Mokslo straipsnis aukštesnio cituojamumo rodiklio tarptautiniame mokslo žurnale** – gamtos, technologijos bei medicinos ir sveikatos mokslų srityse – mokslo straipsnis „Clarivate Analytics Web of Science“ duomenų bazėje referuojamame ir turinčiame cituojamumo rodiklį žurnale (iki 2022 metų taikoma ir Lietuvoje leidžiamiems žurnalams, kuriuose per paskutinius 3 metus paskelbtuose straipsniuose užsienio autorių prieskyrų svoris yra didesnis nei ketvirtadalis visų autorių prieskyrų svorio), kurio IF/AIF yra didesnis už 0,25.

**Mokslo straipsnis tarptautiniame mokslo žurnale su cituojamumo rodikliu** – gamtos, technologijos bei medicinos ir sveikatos mokslų srityse – mokslo straipsnis „Clarivate Analytics Web of Science“ duomenų bazėje referuojamame ir turinčiame cituojamumo rodiklį žurnale; socialinių ir humanitarinių mokslų srityse – mokslo straipsnis „Clarivate Analytics Web of Science“ ir / arba „Scopus“ duomenų bazėje referuojamame ir turinčiame cituojamumo rodiklį (IF arba SNIP atitinkamai) žurnale. Humanitarinių mokslų atveju cituojamumo rodiklis netaikomas.

**Mokslo straipsnis tarptautiniame mokslo leidinyje** – socialinių ir humanitarinių mokslų srityse – mokslo straipsnis „Clarivate Analytics Web of Science“ ir / arba „Scopus“ duomenų bazėje referuojamame leidinyje.

**Mokslo studija** – atskiru leidiniu arba elektronine forma išleistas recenzuotas humanitarinių ar socialinių mokslų sričių mokslo darbas, atitinkantis mokslo monografijai keliamus reikalavimus (išskyrus apimties). Mažiausia mokslo studijos apimtis – 2 autoriniai lankai. Mažiausia kelių autorių parengtos mokslo studijos autoriaus dalis – 2 autoriniai lankai.

**Mokslo žurnalas, leidžiamas užsienyje** – mokslo žurnalas, kurio redkolegija veikia užsienyje registruotoje institucijoje.

**Ne disertacijos pagrindu parengta mokslo monografija** – mokslo monografija, kurią sudaro ne mažiau kaip 50 proc. kokybiškai naujos medžiagos, lyginant su disertacija.

**Patentas** – Europos patentų tarnyboje (EPO), Jungtinių Amerikos Valstijų patentų ir prekių ženklų tarnyboje (USPTO) arba Japonijos patentų tarnyboje (JPO), Lietuvos ar kitų šalių patentų tarnybose užregistruotas patentas.

**Patento ar technologijos licencija** – yra patento pareiškėjo, patento ar technologijos savininko suteikta teisė kitam asmeniui naudoti išradimo išimtinę ar neišimtinę licenciją.

**Prieskyra** – moksliniame darbe, meno kūrinio ar jo atlikimo pristatyme arba mokslo (meno) darbų deklaracijoje nurodytas autoriaus (atlikėjo) pri(si)skyrimas institucijai.

**Recenzuojamas mokslo leidinys** – periodinis, tęstinis arba vienkartinis leidinys, turintis ISSN arba ISBN numerį, kuriame mokslo darbai publikuojami remiantis mokslinių recenzentų (*peer-review*) išvadomis, kurių pateikimas gali būti įrodytas.

**Recenzuojamas periodinis mokslo leidinys** – periodinis leidinys, turintis ISSN arba ISBN numerį, kuriame mokslo darbai publikuojami remiantis mokslinių recenzentų (*peer-review*) išvadomis, kurių pateikimas gali būti įrodytas.

**Stažuotė** – dėstytojo, mokslo darbuotojo išvykimas iš savo nuolatinės darbo vietos atlikti su jo studijų ir (ar) moksline veikla susijusį darbą (Lietuvos ar užsienio mokslo ir studijų institucijoje, mokslo centre, laboratorijoje, įmonėje, įstaigoje, bibliotekoje, archyve, ekspedicijoje ir kt.).

**Sudarytas mokslo darbas** – originalių mokslo darbų rinkinys arba kolektyvinis mokslo darbas; priskiriamas sudarytojui (redaktoriui), nurodytam leidinio antraštiniame puslapyje ir (ar) metrikoje, išskyrus periodinio arba tęstinio mokslo leidinio nuolatinio redaktoriaus darbą.

**Šviečiamieji projektai** – didelės kultūrinės ir (ar) visuomeninės vertės autorinės, moksliškai pagrįstos, tačiau neprofesionalų auditorijai skirtos parengtos ir vestos TV, radijo laidos, publikacijos spausdintinėse arba elektroninėse žiniasklaidos priemonėse, viešos paskaitos visuomenei su diskusijomis, dokumentinių filmų scenarijai ar pan.

**Tarptautiniu mastu pripažinta mokslo leidykla** – leidykla, nuolat leidžianti ir tarptautiniu mastu platinanti daugelio šalių mokslininkų mokslo darbus, tarptautiniu mastu pripažintus periodinius ir tęstinius mokslo leidinius, teikianti informaciją apie leidyklos pobūdį irtarptautinį pripažinimą internetu. Tokių leidyklų sąrašą sudaro ir skelbia Lietuvos mokslo taryba.

**Tarptautinėse duomenų bazėse referuojamas mokslo leidinys** – recenzuojamas mokslo leidinys, referuojamas tarptautinėse duomenų bazėse.

**Tyrėjas** – aukštąjį išsilavinimą turintis asmuo, plėtojantis pažinimą, konceptualizuojantis ar kuriantis naujus produktus, procesus, metodus ir sistemas, vadovaujantis mokslinių tyrimų ir eksperimentinės plėtros projektams arba juos vykdantis.

**Vadovėlis** – nustatyta tvarka recenzuotas, įvertintas, vadovėlio žymą turintis publikuotas originalus (autorinis) veikalas, specialiai skirtas studijų reikmėms ir pasižymintis individualia metodine prieiga.

**Santrumpos**

**GTM** – gamtos, technologijos bei medicinos ir sveikatos mokslai.

**HS** – humanitariniai ir socialiniai mokslai.

**ISBN** – tarptautinis standartinis knygos numeris (International Standard Book Number).

**ISSN** – tarptautinis standartinis serijinio leidinio numeris (International Standard Serial Number).

**CA** – „Clarivate Analytics Web of Science“ duomenų bazė.

**CA JCR** – „Clarivate Analytics“ žurnalų cituojamumo ataskaitos (Clarivate Analytics Journal Citation Reports).

**IF** – cituojamumo rodiklis (Impact Factor) CA JCR.

**AIF** – žurnalų kryptinės kategorijos agreguotasis cituojamumo rodiklis (Agregate Impact Factor).

**SNIP** – pagal šaltinį normuotas žurnalo cituojamumo rodiklis (Source-Normalized Impact per Paper) „Scopus“ duomenų bazėje.

**DOI** – skaitmeninis objekto identifikatorius (Digital Object Identifier).

**EPO** – Europos patentų biuras (European Patent Office).

**USPTO** – JAV patentų ir prekių ženklų biuras (United States Patent and Trademark Office).

**JPO** – Japonijos patentų biuras (Japan Patent Office).

**MTEP** – moksliniai tyrimai ir eksperimentinė plėtra.